DEĊIŻJONI TAL-KUMMISSJONI
tat-13 ta' Diċembru 2006
li temenda d-Deċiżjoni 92/452/KEE dwar ċerti gruppi ta' ġbir u produzzjoni ta' embrijuni fil-Kanada, fi New Zealand u fl-Istati Uniti ta' l-Amerika
(innotifikata taħt dokument numru C(2006) 6441)
(Test b'rilevanza għaż-ŻEE)
(2006/925/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/556/KEE tal-25 ta' Settembru 1989 dwar il-kondizzjonijiet ta' saħħet l-annimali li jirregolaw il-kummerċ intra-Komunitarju ta' embrijuni ta' annimali domestiċi ta' l-ispeċi ta' l-ifrat (1) u l-importazzjoni tagħhom minn pajjiżi terzi, b'mod partikolari l-Artikolu 8 (1)tagħha,
Billi:
(1)
Id-Deċiżjoni tal-Kummissjoni 92/452/KEE tat-30 ta' Lulju 1992 li tistabbilixxi listi ta' gruppi ta' ġbir u produzzjoni ta' embrijuni approvati f'pajjiżi terzi għall-esportazzjoni ta' embrijuni ta' l-ifrat lejn il-Komunità (2) tistipula li l-Istati Membri għandhom jimpurtaw embrijuni minn pajjiżi terzi biss jekk dawn ikunu nġabru, ġew ipproċessati u nħażnu mill-gruppi ta' ġbir ta' embrijuni elenkati f'din id-Deċiżjoni.
(2)
Il-Kanada talbet biex iżżid grupp ta' produzzjoni ta' embrijuni ġdid mal-lista fir-rigward ta' l-annotazzjonijiet għal dan il-pajjiż.
(3)
In-New Zealand talbet li jinbidel l-isem ta' ċentru fir-rigward ta' l-annotazzjonijiet għal dan il-pajjiż.
(4)
L-Istati Uniti ta' l-Amerika talbu biex jirranġaw xi dettalji dwar ċerti gruppi ta' ġbir u produzzjoni ta' embrijuni fir-rigward ta' l-annotazzjonijiet għal dan il-pajjiż.
(5)
Il-Kanada, in-New Zealand u l-Istati Uniti ta' l-Amerika pprovdew garanziji dwar il-konformità mar-regoli xierqa stipulati fid-Direttiva 89/556/KEE u l-gruppi ta' ġbir ta' embrijuni kkonċernati ġew uffiċjalment approvati għall-esportazzjoni lejn il-Komunità mis-servizzi veterinarji ta' dawn il-pajjiżi.
(6)
Id-Deċiżjoni 92/452/KEE għandha għalhekk tiġi emendata skond dan.
(7)
Il-miżuri stipulati f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali.
ADOTTAT DIN ID-DEĊIŻJONI:
Artikolu 1
L-Anness għad-Deċiżjoni 92/452/KEE huwa emendat skond l-Anness għal din id-Deċiżjoni.
Artikolu 2
Din id-Deċiżjoni għandha tapplika mit-tielet jum wara l-pubblikazzjoni tagħha fil-Ġurnal Uffiċjali ta' l-Unjoni Ewropea.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussel, 13 ta' Diċembru 2006.